b'\n_START_ARTICLE_\nFokker C.X\n_START_SECTION_\nKonstruksjon og bygging\n_START_PARAGRAPH_\nFokker C.X ble introdusert i 1934. Det hadde en besetning p\xc3\xa5 to, flyver og en observat\xc3\xb8r/skytter. Flyet ble opprinnelig utviklet for h\xc3\xa6ren i Nederlandsk \xc3\x98stindia for \xc3\xa5 erstatte Fokker C.V. Flyet var som alle Fokker-konstruksjoner p\xc3\xa5 den tiden en blanding av tre og metall, med vinger av tre mens flykroppen var en sveiset ramme, dekket med aluminiumsplater foran og tekstilduk lenger bak. Prototypen ble bygget i 1934 med en Rolls-Royce Kestrel motor._NEWLINE_H\xc3\xa6ren i Nederlandsk \xc3\x98stindia bestilte 13 C.X, men de ble raskt tilsidesatt i rollen som rekognosering/lett bombefly av det amerikanske flyet Martin B-10. Inntil det japanske angrepet p\xc3\xa5 Nederlandsk \xc3\x98stindia i 1941 ble Fokker C.X brukt som \xc3\xb8velsesfly og for \xc3\xa5 slepe m\xc3\xa5l._NEWLINE_Det nederlandske flyv\xc3\xa5penet bestilte 16 C.X og ytterligere 4 med Kestrel IIS motorer, disse ble senere byttet ut med Kestrel V motorer da Kestrel IIS ikke var s\xc3\xa6rlig p\xc3\xa5litelige. To C.X ble levert til den spanske republikken og fire C.X ble levert til Finland._NEWLINE_Finnene lisensproduserte 35 C.X inntil 1942. De lisensproduserte finske flyene ble utstyrt med Bristol Pegasus XII motorer._NEWLINE_Disse ble bygget i fra 1938 til 1942. Flyene ble brukt b\xc3\xa5de under vinterkrigen og fortsettelseskrigen til ulike spaningsoppdrag helt til 1944 da Finland fikk raskere fly til erstatning for C.X. Syv fly overlevde krigen og ble etterhvert faset ut fra tjeneste. Det aller siste av typen ble brukt til m\xc3\xa5lflyvning og det havarerte i 1958.'